Title: Informácia o zverejnení Súhrnnej monitorovacej správy EK o pripravenosti Slovenskej republiky na členstvo v EÚ
Author: wursterova
Last saved by: spano

Predkladacia správa

Dňa 5. novembra 2003 zverejní Európska komisia Súhrnné monitorovacie správy o pripravenosti pristupujúcich krajín na členstvo v EÚ. 

V súhrnných moniotorovacích správach sa Európska komisia zameriava najmä na hodnotenie opatrení, ktoré krajiny prijali s cieľom odstrániť nedostatky, na ktoré Komisia upozorňovala vo svojich predchádzajúcich správach zverejnených v roku 2002. 

Správa o Slovensku obsahuje dve základné časti: prvá časť je venovaná ekonomickým záležitostiam. Druhá časť poskytuje prehľad o situácii v plnení záväzkov a odporúčaní vyplývajúcich z prístupových rokovaní v členení podľa jednotlivých kapitol acquis, a to jednak z hľadiska legislatívneho a jednak z hľadiska pripravenosti uplatňovať acquis. 

Správa EK popisuje rozsah plnenia prijatých záväzkov Slovenskej republiky v rámci stanoveného časového harmonogramu a uvádza oblasti, v ktorých je Slovensko v omeškaní. 

Základným záväzkom Slovenskej republiky v rámci prístupových rokovaní je úplná pripravenosť na členstvo v EÚ vo všetkých oblastiach ku dňu vstupu SR do EÚ.

Návrh vyhlásenia vlády SR k Súhrnnej monitorovacej správe Európskej komisie o pripravenosti Slovenskej republiky na členstvo v Európskej únii.

	Vláda SR víta Súhrnnú monitorovaciu správu Európskej komisie, ktorá dôkladne a objektívne hodnotí pokrok dosiahnutý Slovenskom v procese prípravy na členstvo v Európskej únii za obdobie posledného roku. 

	Monitorovaciu správu vláda SR prijíma pozitívne. Hodnotenie Európskej komisie potvrdzuje, že Slovenská republika sa postupne približuje k plnej pripravenosti na členstvo v Európskej únii. Vláda SR oceňuje kladné hodnotenie realizácie ekonomických, finančných, sociálnych a právnych reforiem. 

	V oblastiach, kde Európska komisia konštatuje len čiastočné plnenie záväzkov, prípadne vyzýva Slovenskú republiku prijať naliehavé opatrenia, vláda SR zvýši úsilie na odstránenie uvádzaných nedostatkov. 

	V oblasti poľnohospodárstva si vláda SR uvedomuje nutnosť ďalšieho pokroku v príprave na členstvo v Európskej únii a intenzívne sa venuje riešeniam na odstránenie zostávajúcich nedostatkov. Vláda SR si uvedomuje nevyhnutnosť ďalšieho pokroku na zabezpečenie pripravenosti poľnohospodárskeho sektoru na jeho plnú integráciu do trhu Európskej únie, na zvýšenie jeho schopnosti plniť z toho vyplývajúce záväzky a zároveň využívať všetky výhody vyplývajúce zo Spoločnej poľnohospodárskej politiky Európskej únie.       

	V otázke plnenia podmienok prístupovej zmluvy pre oceliarsky priemysel je vláda SR v intenzívnom dialógu s Európskou komisiou a verí v úspešné vzájomne prijateľné vyriešenie tohto problému. 
	
	Vláda SR v úzkej a konštruktívnej spolupráci s Európskou komisiou využije zostávajúce predvstupové obdobie na efektívne zavŕšenie prípravy a je presvedčená, že Slovensko bude do Európskej únie vstupovať ako plne pripravená nová členská krajina.